**РЕПУБЛИКА СРПСКА**

**ВЛАДА**

**E**

**ПРИЈЕДЛОГ**

**(по хитном поступку)**

**ЗАКОН**

**О ДОПУНИ ЗАКОНА**

**О БАНКАМА РЕПУБЛИКЕ СРПСКЕ**

**Бања Лука, јун 2024. године**

**Приједлог**

**(по хитном поступку)**

**ЗАКОН**

**О ДОПУНИ ЗАКОНА О БАНКАМА**

**РЕПУБЛИКЕ СРПСКЕ**

Члан 1.

У Закону о банкама Републике Српске („Службени гласник Републике Српске“, бр. 4/17, 19/18 и 54/19) у члану 4. послије става 1. додаје се нови став 2, који гласи:

„(2) Изузетно од става 1. овог члана, Инвестиционо-развојна банка Републике Српске може обављати послове примања новчаних депозита или других повратних средстава у складу са овлашћењем за обављање тих послова утврђеним законом којим се уређују њено оснивање, правни статус и дјелатност.“

Досадашњи став 2. постаје став 3.

Члан 2.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ДОПУНИ ЗАКОНА О БАНКАМА РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ**

Уставни основ за доношење Закона о допуни Закона о банкама Републике Српске садржан је у Амандману XXXII на члан 68. тачка 7. Устава Републике Српске, према којој Република Српска, између осталог, уређује и обезбјеђује банкарски систем, као и у члану 70. тачка 2. Устава Републике Српске, којим је уређено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-1840/24 од 1. јула 2024. године, Уставни основ за доношење овог закона садржан je у Амандману XXXII на члан 68. тачка 7. Устава Републике Српске, према којој Република, између осталог, уређује и обезбјеђује банкарски систем. Такође, према члану 70. тачка 2. Устава, Народна скупштина доноси законе, друге прописе и опште акте.

Разлози за доношење овог закона садржани су у потреби његовог усклађивања са измјенама и допунама Закона о Инвестиционо-развојној банци Републике Српске, који се заједно са овим законом налази у скупштинској процедури.

Овим законом прописано је да, поред пословних комерцијалних банака, Инвестиционо-развојна банка Републике Српске (ИРБРС) може обављати послове примања новчаних депозита или других повратних средстава, и то у складу са овлашћењем за обављање тих послова утврђеним законом којим се уређују њено оснивање, правни статус и дјелатност.

Секретаријат констатује да је обрађивач, у складу са чланом 213. Пословника Народне скупштине Републике Српске („Службени гласник Републике Српске“, број 66/20), навео разлоге за доношење овог закона по хитном поступку.

Такође, овај секретаријат констатује да је Приједлог усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о допуни Закона о банкама Републике Српске (по хитном поступку) може упутити даље на разматрање.

**III УСКЛАЂИВАЊЕ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-1842/24 од 1. јула 2024. године, а након увида у прописе Европске уније и анализе Приједлога закона о допуни Закона о банкама Републике Српске (по хитном поступку), (у даљем тексту: Приједлог закона), установљени су секундарни обавезујући извори права ЕУ релевантни за предмет уређивања достављеног приједлога закона. Предлагач је са истим вршио усклађивање због чега Изјави о усклађености стоји оцјена „Усклађено“.

Допуном Закона о банкама Републике Српске[[1]](#footnote-1) предлаже се да Инвестиционо –развојна банка Републике Српске може обављати послове примања новчаних депозита или других повратних средстава у складу са овлашћењима за обављање тих послова утврђених законом којим се уређује оснивање, правни статус и дјелатност ове банке.

Предлагач је приликом израде Приједлога закона вршио усклађивање са одредбама Директиве 2013/36/ЕU Европског парламента и Савјета од 26. јуна 2013. године о приступу дјелатности кредитних институција и пруденционом надзору кредитних институција и инвестиционих друштава[[2]](#footnote-2) и Директиве (ЕU) 2015/2366 Европског парламента и Савјета од 25. новембра 2015. године о платним услугама на унутрашњем тржишту[[3]](#footnote-3), којима је утврђена могућност изузећа за националне развојне банке држава чланица по питању дјелатности примања депозита.

Доношење Приједлога закона допринијеће испуњавању обавеза из чл. 70. и 89. ССП-а[[4]](#footnote-4), које се односе на обавезу усклађивања законодавства у области банкарства, осигурања и осталих финансијских услуга.

**IV РАЗЛОЗИ ЗА ДОНОШЕЊЕ ЗАКОНА**

Разлози за доношење овог закона садржани су у потреби усклађивања са Законом о Инвестиционо-развојној банци Републике Српске. Законом се предлаже да, поред пословних комерцијалних банака, и Инвестиционо-развојна банка Републике Српске (ИРБРС) може обављати послове примања новчаних депозита или других повратних средстава, и то у складу са овлашћењем за обављање тих послова утврђеним законом којим се уређују њено оснивање, правни статус и дјелатност.

Имајући у виду да су се услови на финансијском тржишту значајно измијенили од оснивања ИРБРС, било је неопходно извршити стратешко прилагођавање пословања ИРБРС развојним циљевима Републике Српске, а која питања су била разматрана у оквиру Пројекта Свјетске банке - Јачање банкарског сектора, који је реализован у периоду од 2018. до 2021. године.

Истичемо да се развојне и друге специјализоване банкарске организације у свијету баве одређеним банкарским пословима, а који су од значаја за друштвени и привредни развој, посебно уколико су ти послови везани за поједине тржишне нише које нису задовољене од стране комерцијалног банкарског сектора. На тај начин националне развојне банке не конкуришу пословном банкарству већ, премошћавајући јазове између понуде и тражње за одређеним банкарским услугама, чине интегрални дио цјеловите понуде банкарских услуга.

Релевантни правни оквир Европске уније којим се уређују платне услуге и њихови пружаоци (Директива 2015/2366/ЕУ), такође, предвиђају да државе чланице ове послове могу обављати и у оквиру посебних, у правилу, развојних, финансијских институција, сматрајући такве институције изузетком од опште примјене правила утврђених за друге пружаоце услуга.

Примање депозита, као традиционални банкарски посао, битна је претпоставка квалитетног пружања и других банкарских услуга попут услуга платног промета. Отварање тржишта платних услуга и за друге учеснике биће омогућено даљом модернизацијом закона којим се уређује платни промет.

Предложена допуна закона требало би да допринесе већој понуди платних услуга које представљају крвоток привредног живота, једнако битних како за опстанак и конкурентност привреде, одржив развој и запошљавање, тако и за социјалну сигурност и свакодневни живот грађана Републике Српске.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника о раду Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку могло би да проузрокује штетне посљедице по живот и здравље људи, безбједност Републике и рад органа и организација, и ако је то у општем интересу.

У условима уоченог дугогодишњег тренда повлачења филијала банака из слабије развијених и насељених јединица локалне самоуправе, као и промјене пословних политика и стратегија комерцијалних банака у погледу пружања услуга појединим привредним секторима, нужно је обезбиједити пружање услуга платног промета, као крвотока привредног живота, оним тржишним нишама за које не постоји интересовање комерцијалних банака. У том смислу, законом којим се уређује оснивање, правни статус и дјелатност ИРБРС, предложено је проширивање дјелатности ИРБРС, као домаће развојне банке, које има за циљ премошћавање утврђеног јаза између понуде и тражње за платним услугама.

С циљем обезбјеђења правне конзистентности и сигурности, потребно је Закон о допуни Закона о банкама Републике Српске усвојити по хитном поступку и тиме створити правне претпоставке за избјегавање ширења штетног утицаја на пословање привредних субјеката, свакодневни живот грађана, као и на извршавање дужности органа и организација, што је у општем интересу.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Приједлога закона предлаже се допуна члана 4. на начин да ИРБРС може обављати послове примања новчаних депозита или других повратних средстава у складу са овлашћењем за обављање тих послова утврђеним законом којим се уређују њено оснивање, правни статус и дјелатност.

Чланом 2. уређује се ступање на снагу овог закона.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна финансијска средства из буџета Републике Српске.

**ПРИЛОГ**

**ЗАКОН О БАНКАМА РЕПУБЛИКЕ СРПСКЕ**

(Текст предложене допуне уграђен у основни текст Закона)

Послови које може обављати само банка

Члан 4.

(1) Нико осим банке не може се бавити примањем депозита или других повратних средстава, давањем кредита и издавањем платних картица на подручју Републике Српске, ако нема дозволу Агенције у складу са овим законом.

**(2) Изузетно од става 1. овог члана, Инвестиционо-развојна банка Републике Српске може обављати послове примања новчаних депозита или других повратних средстава у складу са овлашћењем за обављање тих послова утврђеним законом којим се уређују њено оснивање, правни статус и дјелатност.**

**(3)** Приликом уговарања и одобравања зајма примјењују се одредбе прописа којим се уређују облигациони односи.

1. „Службени гласник Републике Српске“, бр. 4/17, 19/18, и 15/19. [↑](#footnote-ref-1)
2. *Directive 2013/36/EU of the European Parliament and of the Council of 26 June 2013 on access to the activity of credit institutions and the prudential supervision of credit institutions and investment firms, amending Directive 2002/87/EC and repealing Directives 2006/48/EC and 2006/49/EC.* [↑](#footnote-ref-2)
3. *Directive (EU) 2015/2366 of the European Parliament and of the Council of 25 November 2015 on payment services in the internal market, amending Directives 2002/65/EC, 2009/110/EC and 2013/36/EU and Regulation (EU) No 1093/2010, and repealing Directive 2007/64/EC (Text with EEA relevance).* [↑](#footnote-ref-3)
4. Споразум о стабилизацији и придруживању између Европских заједница и њихових држава чланица, с једне стране и Босне и Херцеговине, с друге стране („Службени гласник БиХ – Међународни уговори“, број 10/08. [↑](#footnote-ref-4)