**РЕПУБЛИКА СРПСКА**

**ВЛАДА**

**Е**

**ПРИЈЕДЛОГ**

**(по хитном поступку)**

**ЗАКОН**

**O ИЗМЈЕНAMA И ДОПУНAMA**

**ЗАКОНА О ИНВЕСТИЦИОНО-РАЗВОЈНОЈ БАНЦИ**

**РЕПУБЛИКЕ СРПСКЕ**

**Бања Лука, јун 2024. године**

**Приједлог**

**(по хитном поступку)**

**ЗАКОН**

**O ИЗМЈЕНAMA И ДОПУНAMA ЗАКОНА**

**О ИНВЕСТИЦИОНО-РАЗВОЈНОЈ БАНЦИ РЕПУБЛИКЕ СРПСКЕ**

Члан 1.

У Закону о Инвестиционо-развојној банци Републике Српске („Службени гласник Републике Српске“, бр. 56/06 и 28/13) у члану 7. став 3. брише се.

Члан 2.

Послије члана 11. додаје се нови члан 11а, који гласи:

„Члан 11а.

(1) Банка може обављати дјелатности:

а) примање новчаних депозита,

б) обављање платног промета.

(2) Узимајући у обзир захтјеве поузданог управљања пословима из става 1. овог члана, Банка успоставља дјелотворан и поуздан систем управљања са транспарентном организационом структуром и јасно одређеном и досљедном подјелом одговорности, ефикасан систем управљања ризицима, одговарајуће механизме унутрашње контроле и обезбјеђује посебан организациони дио, именује лице које непосредно руководи овим пословима, те у пословним књигама обезбјеђује посебну евиденцију и податке о пословању тог организационог дијела.

(3) Средства из става 1. овог члана није дозвољено користити за обављање дјелатности фондова из члана 8. став 1. овог закона.“

Члан 3.

Послије члана 19. назив Главе V – „Ревизија пословања“ мијења и гласи: „РЕВИЗИЈА ПОСЛОВАЊА И НАДЗОР“ .

Члан 4.

У члану 20. испред ријечи: „Ревизију“ додаје се број 1 у обостраној загради, а послије става 1. додаје се нови став 2, који гласи:

„(2) Надзор над обављањем дјелатности Банке из члана 11а. овог закона врши Агенција за банкарство Републике Српске, у складу са прописима којима се уређује област банкарства.“

Члан 5.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

НАРОДНЕ СКУПШТИНЕ

Датум:

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА O ИЗМЈЕНАМА И ДОПУНАМА ЗАКОНА О**

**ИНВЕСТИЦИНО-РАЗВОЈНОЈ БАНЦИ РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. т. 6, 17. и 18 Устава Републике Српске, према којима Република, између осталог, уређује и обезбјеђује својинске и облигационе односе и заштиту свих облика својине, финансирање остваривања права и дужности Републике и друге односе од интереса за Републику, а према члану 70. тачка 2. Устава Републике Српске, Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-1849/24 од 1. јула 2024. године, уставни основ за доношење овог закона садржан је у Амандману XXXII на члан 68 т. 6, 17. и 18. према којима Република, између осталог, уређује и обезбјеђује својинске и облигационе односе и заштиту свих облика својине, финансирање остваривања права и дужности Републике и друге односе од интереса за Републику, а према члану 70. тачка 2. Устава, Народна скупштина доноси законе, друге прописе и опште акте.

Разлози за доношење овог закона садржани су у потреби проширивања дјелатности које Инвестиционо-развојна банка Републике Српске обавља.

Овим законом проширује се дјелокруг рада Инвестиционо-развојне банке, тако да у складу са предложеним рјешењима Банка може да обавља послове примања новчаних депозита и обављање платног промета. Остале измјене и допуне Закона прате ово предложено рјешење, тако да Банка оснива посебан организациони дио који ће пословати у складу са прописима из области банкарства.

Секретаријат констатује да је обрађивач, у складу са чланом 213. Пословника Народне скупштине Републике Српске („Службени гласник Републике Српске“, број 66/20), навео разлоге за доношење овог закона по хитном поступку.

Секретаријат за законодавство је упутио одређене сугестије које су се односиле на прецизирање формулација текста Закона, као и на његово усклађивање са Правилима за израду закона и других прописа Републике Српске („Службени гласник Републике Српске“, број 24/14), што је обрађивач у цијелости прихватио и уградио у текст Приједлога.

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о измјенама и допунама Закона о Инвестиционо-развојној банци Републике Српске (по хитном поступку) може упутити даље на разматрање.

**III УСКЛАЂЕНОСТ СА ПРОПИСИМА ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-1848/24 од 1. јула 2024. године, а након увида у прописе Европске уније и анализе Приједлога закона о измјенама и допунама Закона о Инвестиционо-развојној банци Републике Српске (по хитном поступку), (у даљем тексту: Приједлог закона), установљени су секундарни обавезујући извори права ЕУ релевантни за предмет уређивања достављеног приједлога закона. Предлагач је са истим вршио усклађивање због чега Изјави о усклађености стоји оцјена „Усклађено“.

Приједлогом закона проширене су дјелатности Инвестиционо-развојне банке Републике Српске, тако да банка може обављати дјелатности примања новчаних депозита и обављања услуге платног промета. Предлагач је приликом израде Приједлога закона вршио усклађивање са одредбама Директиве 2013/36/ЕU Европског парламента и Савјета од 26. јуна 2013. године о приступу дјелатности кредитних институција и пруденционом надзору кредитних институција и инвестиционих друштава и Директиве (ЕU) 2015/2366 Европског парламента и Савјета од 25. новембра 2015. године о платним услугама на унутрашњем тржишту , којима је утврђена могућност изузећа за националне развојне банке држава чланица по питању дјелатности примања депозита и пружања услуга платног промета.

Доношење Приједлога закона допринијеће испуњавању обавеза из чл. 70. и 89. ССП-а , које се односе на обавезу усклађивања законодавства у области банкарства, осигурања и осталих финансијских услуга.

**IV РАЗЛОЗИ ЗА ДОНОШЕЊЕ ЗАКОНА**

У Закону о Инвестиционо-развојној банци Републике Српске („Службени гласник Републике Српске”, бр. 56/06 и 28/13), чланом 2. дефинисано је да је циљ оснивања Банке подршка развојним пројектима у вези са: (1) повећањем запослености, (2) изградњом инфраструктурних објеката у Републици Српској, (3) извозно оријентисаном производњом, (4) унапређењем корпоративног управљања и тржишта капитала, (5) малим и средњим предузетништвом, (6) заштитом животне средине, (7) равномјерним регионалним развојем, (8) унапређењем пољопривредне производње, (9) стамбено-пословном изградњом, (10) ефикасним спровођењем приватизације, (11) реструктурирањем предузећа у контексту приватизације, (12) подстицањем производње која смањује увозну зависност, и (13) међународном промоцијом инвестиционих могућности у Републици Српској. У члану 8. Закона прописана је дјелатност Банке која се оснива ради управљања фондовима: а) Фондом становања Републике Српске, б) Фондом за развој и запошљавање Републике Српске, в) Акцијским фондом Републике Српске, г) Фондом за реституцију Републике Српске, д) Фондом за управљање некретнинама и потраживањима у власништву Републике Српске и ђ) Фондом за развој источног дијела Републике Српске. Кроз готово 18 година пословања Инвестиционо-развојне банке Републике Српске јавила се потреба за додатним употпуњавањем финансијске понуде Банке руководећи се, поред осталог, и актуелном праксом већине развојних банака у регији и шире, те је стога било потребно извршити измјене и допуне Закона о Инвестиционо-развојној банци Републике Српске.

Овим законом проширене су дјелатности Инвестиционо-развојне банке Републике Српске, тако да поред већ прописаних, Банка, у смислу предложене допуне чланом 11а, може обављати дјелатности: примање новчаних депозита и обављање платног промета.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. став 2. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку могло би проузроковати штетне посљедице по живот и здравље људи, безбједност Републике и рад органа и организација, или ако је то у општем интересу.

У условима евидентних глобалних геостратешких и економских поремећаја који своју рефлексију проналазе и када су у питању кретања у реалном и финансијском сектору Републике Српске, а с циљем повећања ефикасности у одвијању платних система у Републици Српској и постизања боље покривености овим услугама домаће привреде и становништва, што сада није случај са неразвијеним и претежно руралним подручјима, предложено је доношење овог закона по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. у члану 7. Закона брише се став 3. којим је првобитно било предвиђено да Банка не може обављати послове прикупљања депозита и давања гаранција.

Чланом 2. додаје се нови члан 11а, који прописује да Банка може обављати дјелатности: примање новчаних депозита и обављање платног промета. Ставом 2. истог члана прописано је да ће Банка за обављање ових послова успоставити поуздан и дјелотворан систем, са одговарајућим управљачким и контролним механизмима, те да ће успоставити посебни организациони дио за обављање ових послова. О пословању тог организационог дијела водиће се посебна евиденција у пословним књигама. У ставу 3. прописано је да се средства настала у вези са обављањем ових послова не могу користити за финансирање дјелатности фондова којима управља Инвестиционо-развојна банка Републике Српске.

Чланом 3. допуњује се назив Главе V и гласи „Ревизија пословања и надзор“.

Чланом 4. допуњава се члан 20. новим ставом 2, који предвиђа да надзор над пословањем Банке у вези са дјелатностима примања новчаних депозита и обављања платног промета врши Агенција за банкарство Републике Српске, у складу са важећим прописима, уважавајући специфичност развојног банкарства.

Чланом 5. прописује се ступање на снагу овог закона.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТИ ДОНОШЕЊА ЗАКОНА**

За спровођење овог закона није потребно обезбиједити додатна финансијска средства из буџета Републике Српске.

**ПРИЛОГ**

**ЗАКОН О ИНВЕСТИЦИОНО-РАЗВОЈНОЈ БАНЦИ РЕПУБЛИКЕ СРПСКЕ**

(Текст предложених измјена и допуна уграђен у основни текст Закона)

Члан 7.

(1) Банка се може задуживати из кредита и емисије обвезница. За задужење Банке сагласност даје Влада, на приједлог Министарства финансија.

(2) За обавезе из става 1. овог члана гарантује Република Српска.

**Члан 11а.**

**(1) Банка може обављати дјелатности:**

**а) примање новчаних депозита,**

**б) обављање платног промета.**

**(2) Узимајући у обзир захтјеве поузданог управљања пословима из става 1. овог члана, Банка успоставља дјелотворан и поуздан систем управљања са транспарентном организационом структуром и јасно одређеном и досљедном подјелом одговорности, ефикасан систем управљања ризицима, одговарајуће механизме унутрашње контроле и обезбјеђује посебан организациони дио, именује лице које непосредно руководи овим пословима, те у пословним књигама обезбјеђује посебну евиденцију и податке о пословању тог организационог дијела.**

**(3) Средства из става 1. овог члана није дозвољено користити за обављање дјелатности фондова из члана 8. став 1. овог закона.**

**V – РЕВИЗИЈА ПОСЛОВАЊА И НАДЗОР**

Члан 20.

**(1)** Ревизију пословања Банке и фондова из члана 8. став 1. овог закона, врши независни спољни ревизор и Главна служба за ревизију јавног сектора Републике Српске.

**(2)** **Надзор над обављањем дјелатности Банке из члана 11а. овог закона врши Агенција за банкарство Републике Српске, у складу са прописима којима се уређује област банкарства.**